**Comunicat de presă**

**35 de ani de Interreg – România și Serbia sărbătoresc cooperarea europeană**

**Timișoara, 30 septembrie 2025**

Sala Multifuncțională a Consiliului Județean Timiș a găzduit Ziua Cooperării Interreg, un eveniment aniversar dedicat celor **35 de ani de programe Interreg**, marcând totodată peste două decenii de colaborare transfrontalieră româno-sârbă.

La manifestare au luat parte peste **100** de reprezentanți ai instituțiilor centrale și locale din ambele țări, între care **ES Silvia Davidoiu, Ambasador al României în Serbia**, **ES Ivana Jakšić Matović, Consul General al Republicii Serbia la Timișoara**, și domnul **Gabriel Ghilea, subsecretar de stat în cadrul MDLPA**, care au subliniat importanța rezultatelor obținute prin proiectele comune și rolul solidarității europene în dezvoltarea regiunii de frontieră.

În cadrul acestei ediții au fost premiate **21 de proiecte** cu impact major în domenii precum conectivitatea transfrontalieră, protecția patrimoniului cultural, sănătatea și siguranța comunităților. Printre acestea se numără inițiative de succes cu o rată de absorbție a fondurilor de peste 99%, cum este proiectul de reabilitare a infrastructurii de navigație pe Canalul Bega sau cel dedicat îmbunătățirii serviciilor medicale în neurologie și psihiatrie. Distincții speciale au fost acordate pentru proiecte cu impact global, precum câștigătorul premiului **RegioStars 2023** dedicat monitorizării calității apei în zonele miniere, dar și pentru inițiative cu puternic impact social și cultural, care au consolidat colaborarea transfrontalieră prin promovarea tradițiilor, a educației și a incluziunii. De asemenea, au fost recunoscute parteneriatele remarcabile dezvoltate pentru gestionarea situațiilor de urgență în regiunea Banatului, subliniind astfel importanța cooperării transfrontaliere pentru dezvoltarea durabilă și sigură a comunităților.

Programul a inclus și un moment artistic susținut de studenții Facultății de Muzică din Timișoara, ce au adus pe scenă sonorități tradiționale românești și sârbești, simbol al legăturilor culturale dintre cele două state.

Partea a doua a evenimentului s-a desfășurat pe **1 octombrie**, cu o vizită pe Canalul Bega și la nodul hidrotehnic de la Sânmihaiu Român, modernizat prin proiectul strategic „Repararea infrastructurii de navigație pe Canalul Bega” (RORS-15), finanțat prin Programul Interreg-IPA România-Serbia.

În ediția din acest an **Programele Interreg** au demonstrat că **finanțarea europeană înseamnă** infrastructură îmbunătățită, o mai bună conectivitate transfrontalieră, cooperare instituțională și consolidarea relațiilor de vecinătate dintre România și Serbia.

**\*\*\***

**Ziua Cooperării Interreg – o sărbătoare europeană**

Începând cu anul 2012, România și Serbia s-au alăturat celor peste **1.490 de evenimente** organizate în Uniunea Europeană pentru celebrarea Zilei Cooperării Interreg, evenimente cu un impact estimat la peste **47 de milioane de persoane**.

Ediția din 2025 are o semnificație aparte: marcăm 35 de ani de Interreg, un prilej de a reflecta asupra parcursului acestei inițiative care a devenit între timp un pilon al politicii de coeziune a Uniunii Europene. De-a lungul timpului, Interreg a implicat zeci de mii de parteneri și proiecte, construind punți reale între comunități. Această temă ne oferă prilejul de a reflecta asupra **cooperării transfrontaliere la granița România-Serbia**, care **sărbătorește peste două decenii**.

*Ziua Cooperării Interreg este o sărbătoare a comunităților de pe ambele maluri ale Dunării și o dovadă că solidaritatea europeană are rezultate concrete. Prin evenimentul de la Timișoara și experiența de a naviga pe râul Bega, ne propunem să aducem în prim-plan rezultate concrete ale activității de cooperare româno-sârbe precum conectivitatea transfrontalieră, dezvoltarea infrastructurii comune, protecția mediului și colaborarea instituțională pentru creșterea calității vieții pentru comunitățile locale din zona de graniță*.